Fašiangové ruže... sú to vlastne obyčajné fánky (krapne, božie milosti). Fašiangové obradné pečivo, ktoré sa robilo iba raz do roka.
- 1 liter hladkej múky (asi 600g)
- 8 žĺtkov
- 8 lyžíc bieleho vína
- 8 lyžíc kyslej smotany kopcom (asi 200g)
- štipka soli
- 2 - 3 lyžice práškového cukru
- bielko z vajca na zlepovanie vykrojených koliesok
- olej/masť na vyprážanie
- džem a práškový cukor na posypanie
- 3 okrúhle vykrajovačky, každá inej veľkosti (ja som mala 5, 4 a 3cm) a radielko
Nečudujte sa tým divným mierkam v recepte, je to autentický recept po starkej :) Tie gramy som odvážila a dopísala tam ja, pre lepšiu predstavu. Zo všetkých surovín zamiesim pomerne tuhé, ale mäkké a nelepivé cesto, približne ako na rezance. Treba ho vymiesiť naozaj poriadne a hlavne dosť dlho, až kým cesto nie je hladké, lesklé a nelepivé (je to celkom fuška :). Zamiesené cesto prikryjem utierkou (alebo miskou) a nechám ho na pomúčenej doske aspoň hodinku odpočívať. Potom cesto rozdelím na polovicu a každú rozvaľkám na pomúčenej doske dosť na tenko, asi ako na rezance (starká by povedala, na steblo). Povykrajujem rovnaký počet koliesok z každej veľkosti (mne vyšlo asi 50 koliesok z každej veľkosti) a poskladám z nich ruže. Do najväčšieho kolieska urobím radielkom po obvode 6 zárezov , do stredného a najmenšieho kolieska stačia štyri zárezy do kríža. Kolieska naukladám na seba, aby sa zárezy podľa možnosti neprekrývali. Natieram rozšlahaným bielkom, aby sa prilepili k sebe, a keď sú všetky tri uložené na sebe, stred stlačím prstom a urobím priehlbinku, aby sa pri smažení urobila jamka na džem a tiež aby sa lupene roztvorili. Môžete si pomôcť aj opakom varešky, alebo niečím podobným (viď foto pod receptom). Takto si pripravím všetky ruže a vyprážam ich vo vyššej vrstve oleja (ako šišky) z obidvoch strán. Ak ste cesto poriadne vypracovali, ruže by sa vám mali v oleji pekne nafúknuť. Hotové pocukrujem a do stredu dám kúsok džemu.
Poznámka: Vyzerá to zložito, ale vôbec nie je. Sú to len tri kolieska cesta, nakrojené po obvode, položené na seba a v strede stlačené, čím vlastne vznikne pri vyprážaní ruža (viď foto). Z tohto množstva surovín som urobila asi 50 ruží, ak sa vám to zdá veľa, môžete si suroviny prepočítať na polovicu. Do cesta nejde žiadny kypriaci prášok, ani sóda bikarbona, napriek tomu sa v oleji pekne zväčšia a napuchnú, preto je dôležité cesto poriadne dlho vypracovať, aby bolo hladké, lesklé a pružné.
zdroj: starý rodinný recept
Poznámka: Pri surfovaní na internete som natrafila na ďalšie dva veľmi pekné recepty na fánky - ruže/kvety, napr. TU alebo tiež TU, recepty sú trochu iné ako tento môj, ak chcete vyskúšajte...
***